Rio-de-Janeyroda Olimpiada uchun qurilgan velosiped yo‘lagi o‘pirilib tushdi, ikki kishi halok bo‘ldi

Braziliyaning Rio-de-Janeyro shahrida velosiped yo‘lagi o‘pirilib tushishi natijasida kamida ikki kishi halok bo‘ldi, deya xabar bermoqda “TASS” meriya vakiliga tayanib.

Dastlabki ma’lumotlarga ko‘ra, dengizda yana bir kishi qolgan bo‘lishi mumkin, qutqaruvchilar uni qidirish ishlarini olib bormoqda.
Hodisa velosiped yo‘lagini ko‘tarib turadigan konstruksiyaga katta to‘lqin kelib urilgach, sodir bo‘ldi. Guvohlar ko‘rsatma berishicha, bir necha kishi pastga, qirg‘oq bo‘yidagi qoyalarga qulagan va ularni dengiz oqizib ketgan. Uch nafar jabrlanuvchini qutqaruvchilar xarobalar ostidan chiqarib oldi va kasalxonaga yetkazdi.
“Tim Mayya” velosiped yo‘lagi rasman yanvar o‘rtasida ochilgan edi. U shahar hukumati tomonidan Rio-de-Janeyroda avgustda bo‘lib o‘tadigan Olimpiada uchun qurilgan edi.